informació important per a becaris

# Em puc matricular com a becari?

Pots matricular-te provisionalment com a becari si compleixes les condicions següents:

1. Els requisits acadèmics de la convocatòria de beques de règim general del curs 2017/2018 (es revisen automàticament a la matrícula).

2. Has estat becari el curs 2017/2018 d'una de les convocatòries següents (es comprova automàticament en el moment de la matrícula):

a. Becaris de règim general a la UAB.

b. Becaris de règim general a una altra universitat catalana.

c. Becaris de batxillerat en un centre de secundària de Catalunya.

Si no compleixes el punt 2, i vols fer la matrícula amb la condició provisional de becari, hauràs d’obtenir abans de matricular-te, l’*acreditació de caràcter econòmic a efectes de formalitzar la matrícula universitària sense el pagament previ dels preus públics dels serveis acadèmics per al curs* 2018/2019. Tingues en compte que el tràmit d’aquesta acreditació pot trigar fins a 10 dies i que s’ha de sol·licitar al web de l’Agaur <http://agaur.gencat.cat/ca/beques-i-ajuts/>.

Si ja t’has matriculat ordinàriament i presentes la credencial amb posterioritat **no serà possible modificar la matrícula** com a becari fins que no es resolgui positivament la teva sol·licitud de beca general. En aquests casos la universitat et retornarà automàticament la part de la matrícula que et correspongui. És important que sol·licitis aquesta acreditació al més aviat possible.

Tingues en compte que:

* Per mantenir la gratuïtat de becari provisional és obligatori sol·licitar la beca de caràcter general del Ministeri d’Educació. Realitzar la matrícula amb la condició de becari no substitueix en cap cas la sol·licitud de la beca de Règim General ni de la Beca Equitat, cal fer les dues sol·licituds al marge de com s’hagi fet la matrícula.
* La beca Equitat es sol·licita en el mateix moment de sol·licitar l’acreditació de caràcter econòmic de l’AGAUR, en un tràmit únic.
  + Recorda que la beca Equitat només cobreix els crèdits matriculats per primera vegada i que la universitat aplicarà el descompte corresponent per concessió de beca al mes de desembre, sempre que la resolució de les mateixes es produeixi dintre dels terminis previstos.
  + Els estudiants de la branca de coneixement d’enginyeria podeu consultar el web de l’[AGAUR](http://www10.gencat.cat/agaur_web/AppJava/catala/index.jsp) per informar-vos de descomptes en el preu del crèdit amb la sol·licitud de beca Equitat, independentment del tram de renda familiar.
  + Si la resolució de la beca Equitat t’acredita com a Tram 1, és obligatori sol·licitar la beca de caràcter general del Ministeri d’Educació. Si no ho fas, perdràs l’opció de tenir la beca general, i et denegaran la beca Equitat.

***Consulta la convocatòria de la beca Equitat i l’acreditació, hi trobaràs els requisits i tota la informació sobre el que cobreix cada beca.***

Beca de caràcter general

# Tràmits:

Només pots sol·licitar la beca de caràcter general al web del Ministeri d’Educació.

* L’administració que s’encarrega de gestionar la teva sol·licitud de beca a Catalunya és l’Agaur.
* Segueix al peu de la lletra les instruccions de presentació de la sol·licitud: tingues en compte que si la sol·licitud s’entén com a no presentada el Ministeri no tramita la sol·licitud sigui quina sigui la causa de l’error. Comprova i imprimeix el resguard que acredita que l’has presentat correctament.
* Sigues tan curós com puguis en consignar les teves dades i les de la teva família a la sol·licitud, ja que aquestes es creuaran amb les existents en les administracions corresponents.
* Per conèixer l’estat de tramitació de la teva sol·licitud consulta directament l’OVT (Oficina Virtual de Tràmits de l’Agaur), allà hi trobaràs aquesta informació actualitzada permanentment.

# Documentació:

* Has de presentar la documentació requerida a la sol·licitud preferentment a les oficines de l'AGAUR o bé, si tens cap problema per fer-ho, de forma excepcional pots entregar-la a la Gestió Acadèmica de la teva facultat, junt amb el resguard de presentació. Des de la universitat la farem arribar a l’AGAUR.

Tingues en compte que és imprescindible que el document d’identificació (DNI/NIE) que consta a la sol·licitud de beca sigui exactament igual al que tens informat a les dades personals de la teva matrícula.

# Informació general:

* Tens tota la informació dels requisits acadèmics, econòmics i d'altres a les pàgines del [Ministeri](http://www.mecd.gob.es) i l'[AGAUR](http://www10.gencat.cat/agaur_web/AppJava/catala/index.jsp).
* Qualsevol incidència o problema que et sorgeixi en omplir el formulari del Ministeri, l'has de resoldre als telèfons i adreces electròniques que consten a la pàgina web d’accés a la gravació de sol·licituds del Ministeri.
* Un cop l'AGAUR o el Ministeri proposen la beca com a denegada, es procedeix al cobrament de la matrícula d’acord amb la normativa de la UAB, al número de compte que has facilitat a la teva gestió acadèmica. En aquests casos la UAB t’avisarà amb antelació per correu electrònic.
* La presentació d’al·legacions o recursos no eximeix de fer el pagament de la matrícula.
* Per concedir-te la beca definitivament has de complir els requisits de la convocatòria 2018/2019 per la qual cosa el fet que t’hagis pogut o no matricular com a becari condicional no determinarà el resultat final de la sol·licitud.

Modificacions de matrícula amb sol·licitud de beca

Les modificacions de matrícula que afecten el nombre de crèdits i altres validacions de requisits acadèmics establerts a les convocatòries poden afectar-ne la resolució, així com a la possibilitat d’obtenir els diferents tipus d’ajuts.

Per això, si demanes beca, tingues en compte les condicions acadèmiques establertes a l’hora de demanar canvis en la matrícula, especialment quan la modificació de matrícula comporti reduir el nombre de crèdits matriculats per sota de 60.